Kubánec Andarín Carvajal na svojej ceste na štvrté miesto
**Mužský maratón** na Letných olympijských hrách 1904 v St. Louis sa konal 30. augusta. Súťažilo tridsaťdva atlétov štyroch krajín, ale len štrnástim sa podarilo dokončiť preteky, ktoré sa stali pre zlú organizáciu a náhodné okolnosti mimoriadne bizarnými.

Organizátori odštartovali maratón až poobede, hoci mal začať skoro ráno; teploty dosiahli 32°C. Preteky sa začínali aj končili na štadióne, ale zvyšok trate viedol po zaprášených vidieckych cestách. Organizátori sa vozili medzi bežcami na autách, čím sa vytvárali oblaky prachu. Jediným zdrojom vody pre súťažiacich bola studňa na osemnástom kilometri.

Súťažiaci
---------

Do cieľa ako prvý dorazil americký bežec Frederick Lorz, ktorý však z pretekov vypadol na štrnástom kilometri a stopol si auto späť na štadión. Keď sa na tridsiatom kilometri auto pokazilo, Lorz sa znovu zapojil do pretekov a prebehol cez víťaznú pásku. Oslavovaný ako víťaz sa nechal odfotiť s Alice Rooseveltovou, dcérou vtedajšieho prezidenta Spojených štátov Theodora Roosevelta. Jeho podvod vyšiel najavo tesne pred tým, ako mu mala byť udelená zlatá medaila. Lorz sa hneď ku svojmu činu priznal a povedal, že iba žartoval. Amatérska atletická únia mu dala doživotný dištanc, avšak o rok neskôr ho prehodnotila a zrušila.

Za víťaza pretekov bol uznaný Američan britského pôvodu Thomas Hicks, aj keď sa mu pomáhalo spôsobmi, ktoré by v modernejšej dobe neboli povolené. Šestnásť kilometrov pred cieľom viedol Hicks o dva a pol kilometra, ale jeho tréneri mu museli neustále zabraňovať, aby zastavil a ľahol si na zem. Od tohto momentu po koniec pretekov prijal Hicks niekoľko dávok strychnínu (bežný jed na potkany, ktorý pri malých dávkach stimuluje nervovú sústavu) zmiešaného s brandy. Keď prechádzal cieľom, bol podopieraný svojimi trénermi. Hneď za ním ho museli odniesť z trate a ak by ho niekoľko doktorov neošetrilo, tak by mohol zomrieť.

Ďalší bežec, čo preteky takmer neprežil, bol William Garcia zo San Francisca. Našli ho ležať na trati s vážnymi dýchacími problémami spôsobenými vdychovaním oblakov prachu, ktoré zvírili autá organizátorov.

Kubánsky poštár Andarín Carvajal sa pridal k maratónu po tom, čo na štart dorazil poslednú minútu. Musel bežať v gumákoch a v nohaviciach, ktoré si na mieste nožnicami upravil tak, aby to vyzeralo, že má šortky. Nakoľko 40 hodín pred behom nejedol, zastavil sa počas pretekov v háji, aby sa najedol jabĺk, ktoré boli hnilé. Tie mu spôsobili silnú bolesť žalúdka. Napriek svojmu zdravotnému stavu dokončil preteky a umiestnil sa ako štvrtý.

Maratónu sa zúčastnili aj prví dvaja Afričania čiernej pleti, ktorí súťažili na olympijských hrách. Boli to dvaja členovia kmeňa Tswana, Len Taunyane a Jan Mashiani. Do St. Louis neprišli kvôli olympiáde, ale ako súčasť výstavy o Boerskej vojne. Len Taunyane dobehol ako deviaty a Jan Mashiani ako dvanásty. Veľa divákov si myslelo, že Len Taunyane by sa umiestnil lepšie, ak by ho nenaháňali agresívni psi až kilometer od trate.

Francúz Albert Corey dorazil bez potrebných dokumentov a nemohol bežať za francúzsky tím. Podarilo sa mu vyštartovať za americký.

Výsledky
--------

| Miesto | Bežec | Čas |
| --- | --- | --- |
|
| 1 | USA  Thomas Hicks | 3:28:53 |
| 2 | USA  Albert Corey  | 3:34:52 |
| 3 | USA  Arthur Newton | 3:47:33 |
| 4 | Kuba  Andarín Carvajal | *Neznámy* |
| 5 | Grécko  Dimitrios Veloulis | *Neznámy* |
| 6 | USA  David Kneeland | *Neznámy* |
| 7 | USA  Henry Brawley | *Neznámy* |
| 8 | USA  Sidney Hatch | *Neznámy* |
| 9 | Južná Afrika  Len Taunyane | *Neznámy* |
| 10 | Grécko  Christos Zechouritis | *Neznámy* |
| 11 | USA  F. P. Devlin | *Neznámy* |
| 12 | Južná Afrika  Jan Mashiani | *Neznámy* |
| 13 | USA  John Furla | *Neznámy* |
| 14 | Grécko  Andrew Oikonomou | *Neznámy* |
| — | USA  Edward P. Carr | Nedokončil |
| Grécko  Georgios Drosos | Nedokončil |
| USA  Robert Fowler | Nedokončil |
| USA  John Foy | Nedokončil |
| USA  William Garcia | Nedokončil |
| Grécko  Charilaos Giannakas | Nedokončil |
| Južná Afrika  Bertie Harris | Nedokončil |
| USA  Thomas J. Kennedy | Nedokončil |
| USA  John Lordon | Nedokončil |
| Grécko  Ioannis Lougkitsas | Nedokončil |
| Grécko  Georgios Louridas | Nedokončil |
| USA  Samuel Mellor | Nedokončil |
| USA  Frank Pierce | Nedokončil |
| Grécko  Petros Pipiles | Nedokončil |
| USA  Guy Porter | Nedokončil |
| USA  Michael Spring | Nedokončil |
| Grécko  Georgios Vamkaitis | Nedokončil |
| **DISKV.** | USA  Frederick Lorz | 3:13:00 |

Referencie
----------

1. 1 2 3 4 5  Wallechinsky, David. *The Complete Book of the Olympics*. New York : Penguin Books, 1984. ISBN 0140066322. S. 44 – 45.
2. ↑  USA Track & Field. *2004 USA Olympic Team Trials: Men’s Marathon Media Guide Supplement* [online]. Santa Barbara, California: USA Track & Field, 2004, [cit. 2011-02-21]. S. 11. Dostupné online.
3. 1 2 3  CRONIN, Brian. Sports Legend Revealed: A marathon runner nearly died. *Los Angeles Times* (Los Angeles), 2010-08-10. Dostupné online [cit. 2010-08-31].
4. 1 2   Databáza medailí Medzinárodného olympijského výboru

Zdroje
------

* WUDARSKI, Pawel. *Wyniki Igrzysk Olimpijskich* [online]. 1999, [cit. 2006-12-14]. Dostupné online.

*Tento článok je čiastočný alebo úplný preklad článku Athletics at the 1904 Summer Olympics – Men's marathon na anglickej Wikipédii.*